Oikeusministeriö
Lainvalmisteluosasto 

PL 25
00023  VALTIONEUVOSTO	
Oikeusministeriön lausuntopyyntö 9.3.2006  OM 15/42/2005, OM 053/2005	
	
tulliselvitysrikoksia koskeva lainsäädäntö	

Oikeusministeriön lainvalmisteluosasto on pyytänyt keskusrikospoliisilta lausuntoa oikeusministeriön työryhmämietinnöstä 2006:3, joka sisältää tulliselvitysrikoksia koskevan lainsäädäntöehdotuksen. Ehdotuksen mukaan rikoslakiin lisättäisiin uusi 46 a luku, jossa säädettäisiin tulliselvitysrikoksista. Rangaistussäännös olisi toissijainen veropetos-, säännöstely- tai salakuljetusrikoksia koskeviin säännöksiin nähden. Oikeushenkilön rangaistusvastuu ulottuisi törkeään tulliselvitysrikokseen. Törkeän tekomuodon tutkinnassa voitaisiin myös käyttää telekuuntelua. Ehdotus perustuu muun muassa hallitusohjelman linjauksiin sekä sisäasiainministeriön asettaman talousrikostutkinnan nykytilaa ja lainsäädännöllisiä kehittämistoimenpiteitä selvittäneen työryhmän raporttiin sisältyviin ehdotuksiin. Kansainvälistyvän talousrikollisuuden torjumista edellyttäviä toimenpiteitä edellytettiin myös valtioneuvoston 9.2.2006 tekemässä periaatepäätöksessä (talousrikollisuuden ja harmaantalouden vähentäminen vuosina 2006 – 2009).

Keskusrikospoliisi pitää mietinnössä esitetyn tulliselvitysrikoksen säätämistä perusteltuna. Nopeasti kansainvälistyvä talousrikollisuus edellyttää, että lainsäädännön keinoin parannetaan viranomaisten mahdollisuuksia puuttua laillisen ulkomaankaupan järjestelmien hyväksikäyttöön rikollisuudessa sekä muihin ulkomaankauppaan ja Suomen kautta tapahtuvaan kauttakulkuliikenteeseen liittyviin rikoksiin. Yritysten tasavertaisen kilpailuaseman turvaamiseksi sekä talousrikosten ja harmaan talouden estämiseksi on tarpeen kehittää lainsäädäntöä, jonka avulla tavaroiden maahantuontiin ja maastavientiin liittyvää rikollisuutta voidaan estää ja selvittää. Myös järjestäytyneellä rikollisuudella on merkittävä rooli kansainväliseen tavaraliikenteeseen liittyvissä väärinkäytöksissä ja rikoksissa. 
Nykyiset säännökset muun muassa väärennysrikosten ja veropetosrikosten osalta soveltuvat vain eräisiin väärinilmoittamistapauksiin. Suuri osa väärinkäytöksistä jää rikostunnusmerkistöjen soveltamisalan ulkopuolelle. Voimassa olevilla rangaistussäännöksillä ei kyetä puuttumaan riittävästi menettelyyn, jossa tavaroiden maahantuonnin tai maastaviennin yhteydessä jätetään antamatta tulliviranomaisille tietoja tai annetut tiedot ovat vääriä. Esimerkiksi veron välttämistarkoitusta ei välttämättä voida osoittaa vielä maahantuonnin yhteydessä. Hallinnolliset sanktiot tai tullirikkomuksesta säädetty rangaistus eivät ole riittäviä ottaen huomioon kansainväliseen tavaraliikenteeseen liittyvien rikosten suuret taloudelliset intressit. Myös tarpeellisten tutkintamenetelmien käyttö on sidottu teosta säädettyyn rangaistusasteikkoon.

		
		Keskusrikospoliisin päällikkö
		Poliisineuvos 			Rauno Ranta

		Rikosylitarkastaja			Sanna Palo